CELEX: 32022R0511
Language: da
Date: 2022-03-30 00:00:00
Title: Kommissionens gennemførelsesforordning (EU) 2022/511 af 30. marts 2022 om forlængelse af fravigelsen af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for »volantina«-trawlere, der fisker i slovenske territorialfarvande

31.3.2022   
               
               
                  DA
               
               
                  Den Europæiske Unions Tidende
               
               
                  L 103/7
               
            
         KOMMISSIONENS GENNEMFØRELSESFORORDNING (EU) 2022/511
         af 30. marts 2022
         om forlængelse af fravigelsen af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for »volantina«-trawlere, der fisker i slovenske territorialfarvande
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (1), særlig artikel 13, stk. 5, og
         ud fra følgende betragtninger:
         
                     (1)
                  
                  
                     Ved artikel 13, stk. 1, i forordning (EF) nr. 1967/2006 forbydes anvendelsen af trukne redskaber inden for tre sømil fra kysten eller inden for 50 m-dybdekurven, hvis en sådan dybde nås tættere på kysten.
                  
               
                     (2)
                  
                  
                     Kommissionen kan efter anmodning fra en medlemsstat give tilladelse til fravigelse af artikel 13, stk. 1, i forordning (EF) nr. 1967/2006, forudsat at en række af de betingelser, der er fastsat i artikel 13, stk. 5 og 9, er opfyldt.
                  
               
                     (3)
                  
                  
                     Den første fravigelse af artikel 13, stk. 1, første afsnit, med henblik på at tillade anvendelsen af »volantina«-trawlere i Sloveniens territorialfarvande på mindre end 50 meters dybde i området mellem halvanden og tre sømil fra kysten blev indrømmet indtil den 23. marts 2017 ved Kommissionens gennemførelsesforordning (EU) nr. 277/2014 (2)
                     
                  
               
                     (4)
                  
                  
                     Der blev ved Kommissionens gennemførelsesforordning (EU) 2017/2383 (3) indrømmet en forlængelse af fravigelsen indtil den 27. marts 2020.
                  
               
                     (5)
                  
                  
                     Den 28. februar 2020 modtog Kommissionen en anmodning fra Slovenien om en forlængelse af fravigelsen ud over den 27. marts 2020. Slovenien fremlagde et udkast til den nye forvaltningsplan og en rapport om overvågningen og gennemførelsen af forvaltningsplanen som begrundelse for forlængelsen af fravigelsen, jf. kravene i forordning (EF) nr. 1967/2006 og Europa-Parlamentets og Rådets forordning (EU) 2019/1241 (4). Anmodningen omfatter fartøjer, som kan dokumentere, at de har udøvet det pågældende fiskeri i mere end fem år, og at de ikke forårsager en forøgelse af fiskeriindsatsen i fremtiden, og som fisker i henhold til en forvaltningsplan vedtaget af Slovenien den 18. august 2021 (5) henhold til artikel 19, stk. 2, i forordning (EF) nr. 1967/2006. Disse fartøjer er opført på en liste, der er sendt til Kommissionen i overensstemmelse med kravene i artikel 13, stk. 9, i forordning (EF) nr. 1967/2006.
                  
               
                     (6)
                  
                  
                     Den ajourførte plan og betingelserne for fravigelsen blev behandlet på plenarmødet i Den Videnskabelige, Tekniske og Økonomiske Komité for Fiskeri (STECF) (6), der blev afholdt den 6.-10. juli 2020. STECF konkluderede, at den ajourførte plan er dækkende og tager hensyn til de fleste af de bemærkninger, som STECF tidligere har fremsat. STECF konkluderede på grundlag af de nye oplysninger fra Slovenien, at betingelserne for fravigelsen fortsat er opfyldt.
                  
               
                     (7)
                  
                  
                     Den fravigelse, som Slovenien har anmodet om, opfylder betingelserne i artikel 13, stk. 5 og 9, i forordning (EF) nr. 1967/2006.
                  
               
                     (8)
                  
                  
                     Der gør sig navnlig særlige geografiske forhold gældende, eftersom Sloveniens territorialfarvande ikke på noget tidspunkt når en dybde på 50 meter. Hvis fravigelsen ikke forlænges, kan »volantina«-trawlere derfor udelukkende fiske mere end tre sømil fra kysten, hvor fiskepladserne er stærkt begrænset, da der er afsat et område til søtransportruter.
                  
               
                     (9)
                  
                  
                     Forvaltningsplanen indeholder alle de relevante definitioner for det pågældende fiskeri og sikrer, at fiskeriindsatsen ikke forøges i fremtiden, eftersom der kun vil blive udstedt fiskeritilladelser til de 12 fartøjer, som Slovenien allerede har udstedt fiskeritilladelse til.
                  
               
                     (10)
                  
                  
                     »Volantina«-trawlfiskeriet, der er et blandet fiskeri, kan ikke udøves med andre redskaber bortset fra det tungere »tartana«-trawl, som imidlertid risikerer at føre til større kontakt med havbunden og større fangster af demersale arter, og det berører ikke andre redskabtyper bortset fra trawl, noter eller lignende trukne redskaber. Dertil kommer, at »volantina«-trawlfiskeriet ikke har nogen væsentlig indvirkning på havmiljøet, herunder beskyttede habitater, idet det, som STECF bemærkede, udøves hen over mudderbanker og ikke hen over følsomme habitater, og omfanget af udsmid er lavt.
                  
               
                     (11)
                  
                  
                     Den fravigelse, som Slovenien har anmodet om, berører kun 12 fartøjer. Disse fartøjers registreringsnumre er anført i forvaltningsplanen.
                  
               
                     (12)
                  
                  
                     Det pågældende fiskeri opfylder kravene i artikel 4, stk. 1, i forordning (EF) nr. 1967/2006, som på visse betingelser tillader fiskeri hen over beskyttede habitater, hvis det pågældende fiskeri udøves således, at havgræsengene ikke røres.
                  
               
                     (13)
                  
                  
                     Den fravigelse, der anmodes om, er i overensstemmelse med artikel 8, stk. 1, litra h), i forordning (EF) nr. 1967/2006 som erstattet ved artikel 8, stk. 1, og del B, punkt 1, i bilag IX til forordning (EU) 2019/1241, da den vedrører trawlere, der anvender redskaber med en maskestørrelse på mindst 40 mm.
                  
               
                     (14)
                  
                  
                     Det pågældende fiskeri opfylder kravene i artikel 9, stk. 3, i forordning (EF) nr. 1967/2006 som erstattet ved artikel 8, stk. 1, og del B, punkt 1, i bilag IX til forordning (EU) 2019/1241, da maskestørrelsen i »volantina«-trawlets kvadratmasker er mindst 40 mm.
                  
               
                     (15)
                  
                  
                     »Volantina«-trawlere fisker ikke målrettet efter blæksprutter. STECF bemærkede, at fangsterne af blæksprutter i dette fiskeri ikke er ubetydelige, men konkluderede på grundlag af den seneste rapport om planens gennemførelse, at blæksprutter kun udgør en meget lille mængde af de samlede fangster af disse arter i området.
                  
               
                     (16)
                  
                  
                     Den slovenske forvaltningsplan omfatter foranstaltninger til overvågning af fiskeriet, jf. artikel 13, stk. 9, tredje afsnit, i forordning (EF) nr. 1967/2006 og artikel 14 og 15 i Rådets forordning (EF) nr. 1224/2009 (7).
                  
               
                     (17)
                  
                  
                     Fiskeriet med »volantina«-trawlere er reguleret med det formål at sikre, at fangsterne af de arter, der er opført i del A i bilag IX til forordning (EU) 2019/1241, er minimale, jf. kravene i artikel 13, stk. 9, litra c), i forordning (EF) nr. 1967/2006. STECF bemærkede, at de indberettede fangster af disse arter ikke er ubetydelige, men konkluderede, at disse fangster som følge af »volantina«-fiskeriets begrænsede omfang kun løber op i få dusin ton, hvilket kun udgør en meget lille mængde af de samlede fangster af disse arter i området.
                  
               
                     (18)
                  
                  
                     Den fravigelse, der anmodes om, bør derfor indrømmes.
                  
               
                     (19)
                  
                  
                     Slovenien bør aflægge rapport til Kommission rettidigt og i overensstemmelse med den overvågningsplan, der er fastsat i den slovenske forvaltningsplan.
                  
               
                     (20)
                  
                  
                     Fravigelsens varighed bør begrænses for at sikre, at der hurtigt kan træffes korrigerende forvaltningsforanstaltninger, hvis den rapport, der forelægges Kommissionen, skulle vise en ringe bevarelsesstatus for den udnyttede bestand, men dog give mulighed for at udbygge det videnskabelige grundlag for en forbedret forvaltningsplan.
                  
               
                     (21)
                  
                  
                     Da den fravigelse, der blev indrømmet ved gennemførelsesforordning (EU) 2017/2383, udløb den 27. marts 2020, bør nærværende forordning af hensyn til den retlige kontinuitet finde anvendelse med virkning fra den 28. marts 2020. Af hensyn til retssikkerheden bør nærværende forordning træde i kraft hurtigst muligt.
                  
               
                     (22)
                  
                  
                     Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —
                  
               VEDTAGET DENNE FORORDNING:
         
            Artikel 1
            Fravigelse
            Artikel 13, stk. 1, i forordning (EF) nr. 1967/2006 finder ikke anvendelse i de slovenske territorialfarvande, uanset vanddybde, mellem halvanden og tre sømil fra kysten på »volantina«-trawl, der anvendes af fartøjer, der opfylder følgende krav:
            
                        a)
                     
                     
                        er forsynet med et registreringsnummer, der er anført i den slovenske forvaltningsplan, som Slovenien har vedtaget i henhold til artikel 19, stk. 2, i forordning (EF) nr. 1967/2006
                     
                  
                        b)
                     
                     
                        kan dokumentere, at de har udøvet det pågældende fiskeri i mere end fem år og ikke forårsager en forøgelse af fiskeriindsatsen i fremtiden
                     
                  
                        c)
                     
                     
                        har en fiskeritilladelse og fisker i henhold til den forvaltningsplan, som Slovenien har vedtaget i henhold til artikel 19, stk. 2, i forordning (EF) nr. 1967/2006.
                     
                  
         
            Artikel 2
            Overvågningsplan og rapportering
            Senest tre år efter datoen for denne forordnings ikrafttræden forelægger Slovenien Kommissionen en rapport, der udfærdiges i overensstemmelse med den overvågningsplan, der er fastsat i den i artikel 1 nævnte forvaltningsplan
         
         
            Artikel 3
            Ikrafttræden og anvendelsesperiode
            Denne forordning træder i kraft dagen efter offentliggørelsen i Den Europæiske Unions Tidende.
            Den finder anvendelse fra den 28. marts 2020 til den 27. marts 2023.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 30. marts 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (EUT L 409 af 30.12.2006, s. 11).
         
            (2)  Kommissionens gennemførelsesforordning (EU) nr. 277/2014 af 19. marts 2014 om fravigelse af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for »volantina«-trawlere, der fisker i slovenske territorialfarvande (EUT L 82 af 20.3.2014, s. 1).
         
            (3)  Kommissionens gennemførelsesforordning (EU) 2017/2383 af 19. december 2017 om forlængelse af fravigelsen af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for »volantina«-trawlere, der fisker i slovenske territorialfarvande (EUT L 340 af 20.12.2017, s. 32).
         
            (4)  Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 1967/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005 (EUT L 198 af 25.7.2019, s. 105).
         
            (5)  Afgørelse nr. 34200-2/2021/3 af 18.8.2021.
         
            (6)  Den Videnskabelige, Tekniske og Økonomiske Komité for Fiskeri (STECF) — rapport fra det 64. plenarmøde (PLEN-20-02). Den Europæiske Unions Publikationskontor, Luxembourg, 2020 ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8)
         
            (7)  Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).